Tienjarige sterf in botsing met trokDie ongeluk waarin ‘n 10-jarige dood is. (Foto: Verskaf) ŉ Tienjarige kind is dood en vyf volwassenes beseer toe ŉ Toyota Avanza Sondagaand met ŉ afleweringsvoertuig in Krugersdorp gebots het. Die drie insittendes van die trok het toe glo van die toneel gevlug. Ross Campbell, woordvoerder van ER24, sê die ongeluk het net voor 20:00 plaasgevind. “By paramedici se aankoms op die toneel het ons meeste van die volwassenes buite die voertuig aangetref. Hulle is klaarblyklik uit die voertuig geslinger. Die kind, ŉ meisie, was nog in die voertuig, maar het geen tekens van lewe getoon nie.” Twee volwasse mans, glo in hul 20’s, is ook ernstig beseer en moes lewensondersteunende behandeling op die toneel kry voordat hulle na ŉ hospitaal vervoer is. Die drie ander volwassenes het matige tot geringe beserings opgedoen en is almal op die toneel behandel voordat hulle deur ander ambulansdienste na hospitale vervoer is. Volgens Campbell het die drie insittendes van die trok ná die ongeluk van die toneel gevlug. “Die metropolisie was op die toneel om die ongeluk verder te ondersoek.”